**REPUBLIKA HRVATSKA**

**MINISTARSTVO GOSPODARSTVA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**NACRT**

**PRIJEDLOGA ZAKONA O IZMJENAMA I DOPUNAMA ZAKONA O CENTRU ZA PRAĆENJE POSLOVANJA ENERGETSKOG SEKTORA I INVESTICIJA, S KONAČNIM PRIJEDLOGOM ZAKONA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, travanj 2014.g.**

**PRIJEDLOGA ZAKONA O IZMJENAMA I DOPUNAMA ZAKONA O CENTRU ZA PRAĆENJE POSLOVANJA ENERGETSKOG SEKTORA I INVESTICIJA, S KONAČNIM PRIJEDLOGOM ZAKONA**

**I. USTAVNA OSNOVA ZA DONOŠENJE ZAKONA**

Ustavna osnova za donošenje ovoga Zakona sadržana je u članku 2. stavku 4. podstavku 1. Ustava Republike Hrvatske (Narodne novine, broj 85/2010 - pročišćeni tekst).

**II. OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

**Uvodne napomene, pravni okvir i ocjena stanja**

Zakonom o centru za praćenje poslovanja energetskog sektora i investicija (Narodne novine, br. 25/12 i 120/12) uređeno je između ostalog osnivanje, djelokrug poslovanja, pravni položaj te financiranje Centra za praćenje poslovanja energetskog sektora i investicija (u daljnjem tekst: Centar).

Sukladno odredbama predmetnog Zakona Centar ima svojstvo pravne osobe s javnim ovlastima koja obavlja poslove u okviru djelatnosti propisanih tim Zakonom.

Djelatnost Centra obuhvaća analizu poslovanja i planova razvoja trgovačkih društava, izradu prijedloga strategije investicija u energetskom sektoru, kao sastavnog dijela cjelovite strategije upravljanja državnom imovinom, pružanje stručne potpore pri izradi prijedloga programa investicija na temelju višegodišnjih i godišnjih programa u energetskom sektoru, pružanja stručne potpore i sudjelovanje u izradi prijedloga programa investicija, pružanja stručne potpore i sudjelovanje u pripremi natječaja i odabiru strateškog partnera, pružanje stručne potpore u pripremi i ugovaranju investicija u energetskom sektoru, pružanje stručne pomoći u realizaciji strateških projekata za financiranje i pronalaženje strateških partnera za financiranje, izrada pravila praćenja investicija za trgovačka društva, izrada i vođenje Registra svih investicija, pripremu prijedloga projekta javno-privatnog partnerstva, predlaganje projekta javno-privatnog partnerstva, provedba postupka odabira privatnog partnera, sklapanje ugovora o javno-privatnom partnerstvu i/ili provedba projekata javno-privatnog partnerstva, praćenje i koordinacija investicijskih projekata vezanih za obnovljive izvore energije, uspostavljanje i razvijanje suradnje s nadležnim tijelima državne uprave, tijelima jedinica lokalne i područne (regionalne) samouprave i pravnim osobama s javnim ovlastima i drugim pravnim osobama, uspostavljanje i razvijanje suradnje s međunarodnim institucijama iz područja poticanja i razvoja investicija, a osobito investicija u energetskom sektoru, praćenje i analiza provedbe smjernica i pravila planiranja, odobravanja i praćenja investicija u energetskom sektoru te predlaganje ministru nadležnom za gospodarstvo poduzimanje mjera za otklanjanje uočenih nedostataka.

**Razlozi za donošenje Zakona o izmjenama i dopunama Zakona o Centru za praćenje poslovanja energetskog sektora i investicija**

Ovim se Zakonom Centru proširuje opseg djelatnosti koji obuhvaća upravljanje projektima od zajedničkog interesa u funkciji nadležnog nacionalnog tijela za olakšavanje i koordinaciju postupaka odobravanja dozvola za projekte od zajedničkog interesa, koordiniranje i vođenje operativnih skupina za energetske projekte koji su uvršteni na listu strateških projekata Republike Hrvatske sukladno Zakonu o strateškim investicijskim projektima Republike Hrvatske, obavljanje poslove koordinacije promocije i izvještavanja o aktivnostima na području energetske učinkovitosti na nacionalnoj razini kao nacionalno koordinacijsko tijelo za energetsku učinkovitost, vođenje sustav za praćenje, mjerenje i verifikaciju ušteda energije i provođenje postupka verifikacije ušteda energije.

**Osnovna pitanja koja se trebaju urediti Zakonom i posljedice koje će donošenjem Zakona proisteći**

Isto tako, ovim se Zakonom Centar imenuje nadležnim nacionalnim tijelom za olakšavanje i koordinaciju postupaka odobravanja dozvola za projekte od zajedničkog interesa u skladu s člankom 8. stavkom 1. Uredbe (EU) broj 347/2013 Europskog parlamenta i Vijeća od 17. travnja 2013. o smjernicama za transeuropsku energetsku infrastrukturu i stavljanje izvan snage Odluke br.1364/2006/EZ i izmjeni uredaba (EZ) br. 713/2009, (EZ) br. 714/2009 i (EZ) br. 715/2009 (Tekst značajan za EGP) utvrđuje nadležno nacionalno tijelo za olakšavanje i koordiniranje postupka izdavanja dozvola za projekte od zajedničkog interesa. Naime, države članice su morale do 16. studenoga 2013. godine odrediti ovlašteno nacionalno tijelo za pospješivanje i koordiniranje postupka izdavanja dozvola za projekte zajedničkog interesa. S obzirom da je Centar pravna osoba s javnim ovlastima te je u obavljanju poslova u okviru svoje djelatnosti uključeno u realizaciju energetskih projekata te kao takovo predstavlja logičan odabir za imenovanjem kao nacionalno tijelo nadležno za olakšavanje i koordinaciju postupaka odobravanja dozvola za projekte od zajedničkog interesa, s ciljem njihove pravovremene realizacije.

Nadalje, predmetnim Zakonom predlaže se da se za financiranje rada Centra osiguraju sredstva u državnom proračunu Republike Hrvatske, odnosno Centru će se kao proračunskom korisniku, za sve potrebe iz djelokruga poslovanja sredstva osiguravati direktno iz državnog proračuna Republike Hrvatske prema stvarnim i realnim potrebama.

Zakon o izmjeni Zakona o Centru za praćenje poslovanja energetskog sektora i investicija ima za cilj izjednačiti Centar u pravima i obvezama s institucijama koje su već proračunski korisnici, a imaju sličan način poslovanja i financiranja kao i Centar.

**III. OCJENA SREDSTAVA ZA PROVEDBU ZAKONA**

Za provedbu ovoga Zakona biti će potrebno osigurati dodatna sredstva u državnom proračunu Republike Hrvatske.

**IV.      PRIJEDLOG ZA DONOŠENJE ZAKONA PO HITNOM POSTUPKU**

U skladu s člankom 206. Poslovnika Hrvatskoga sabora (Narodne novine, broj 81/2013) predlaže se donošenje ovoga Zakona po hitnom postupku, uvažavajući okolnost da se predloženi Zakon usklađuju s propisima Europske unije. Isto tako, u Prijedlog Zakona uneseni su i elemente kojima se Zakon usklađuje s Zakonom o državnom proračunu i ostalim provedbenim pravnim propisima Republike Hrvatske i Europske unije, odnosno elementi po kojima je moguće organizirati rad Centra u okviru državnog proračuna. Budući da je Republika Hrvatska dužna u što kraćem roku imenovati nadležno nacionalnim tijelom za olakšavanje i koordinaciju postupaka odobravanja dozvola za projekte od zajedničkog interesa u skladu s Uredbom (EU) broj 347/2013, što žurnije donošenje ovoga Zakona od izuzetne je važnosti za daljnje izvršavanje primjene pravne stečevine Europske unije u nacionalno zakonodavstvo Republike Hrvatske.

**PRIJEDLOG ZAKONA O IZMJENAMA I DOPUNAMA ZAKONA O CENTRU ZA PRAĆENJE POSLOVANJA ENERGETSKOG SEKTORA I INVESTICIJA**, **S KONAČNIM PRIJEDLOGOM ZAKONA**

**Članak 1.**

U Zakonu o centru za praćenje poslovanja energetskog sektora i investicija (Narodne novine, br. 25/12 i 120/12) iza članka 2. dodaje se članak 2.a koji glasi:

„2.a

Ovim se Zakonom u skladu s člankom 8. stavkom 1. Uredbe (EU) br. 347/2013 Europskog parlamenta i Vijeća od 17. travnja 2013. o smjernicama za transeuropsku energetsku infrastrukturu i stavljanje izvan snage Odluke br.1364/2006/EZ i izmjeni uredaba (EZ) br. 713/2009, (EZ) br. 714/2009 i (EZ) br. 715/2009 (Tekst značajan za EGP) utvrđuje nadležno nacionalno tijelo za olakšavanje i koordiniranje postupka izdavanja dozvola za projekte od zajedničkog interesa.“

**Članak 2.**

U članku 3. riječi: „članka 4.“ zamjenjuju se riječima: „članka 6.“.

**Članak 3.**

U članku 4. stavak 2. mijenja se i glasi:

„(2) U smislu ovoga Zakon, pojam investicija ima značenje:

1. projekta javno-privatnog partnerstva u smislu područja kojima se uređuje područje javno-privatnog partnerstva, bez obzira na vrijednost investicije,

2. investicijskih projekata koje provodi Republika Hrvatska i pravne osobe u kojima je Republika Hrvatska imatelj dionica ili udjela, ukoliko vrijednost investicije prelazi iznos od deset milijuna kuna, odnosno investicije vrijednosti manje od deset milijuna kuna ukoliko zadovoljavaju jedan od sljedećih kriterija:

* + ako je investicija strateški prioritet Vlade Republike Hrvatske,
	+ ako je investicija strateški prioritet javnog društva,
	+ ako je financiranje bilo koje faze pripreme i/ili provedbe projekta korištenjem sredstava fondova Europske unije ili zaduženjima uz jamstvo Vlade Republike Hrvatske,
	+ ako se radi o projektima čija je realizacija vezana uz realizaciju strateških investicija.“

Iza stavka 2. dodaje se novi stavka 3. koji glasi:

„ (3) U smislu ovoga Zakona projekti od zajedničkog interesa predstavljaju projekte s liste projekata od zajedničkog interesa definiranih člankom 2. stavkom 4. Uredbe (EU) br.347/2013 Europskog parlamenta i Vijeća od 17. travnja 2013.“

Dosadašnji stavci 3. i 4. brišu se.

**Članak 4.**

Članak 5. mijenja se i glasi:

„ (1) Ovim se Zakonom osniva Centar za praćenje poslovanja energetskog sektora i investicija (u daljnjem tekstu: Centar).

(2) Centar je pravna osoba s javnim ovlastima koja obavlja poslove u okviru djelatnosti propisane odredbama ovoga Zakona i zakona kojima se uređuje energetska učinkovitost.

(3) Sjedište Centra je u Zagrebu.

(4) Ustrojstvo, način odlučivanja i rada Centra te druga pitanja značajna za obavljanje djelatnosti Centra koja nisu uređena odredbama ovoga Zakona uređuju se Statutom Centra, kojega donosi Upravni odbor, uz suglasnost Vlade Republike Hrvatske.

(5) Sredstva za obavljanje poslova iz djelokruga Centra osiguravaju se u državnom proračunu Republike Hrvatske.

(6) Prihodi ostvareni iz poslovanja Centra prihodi su Centra i uplaćuju se u državni proračun.

(7) Pomoći ili donacije koje Centar primi od međunarodnih organizacija i od tijela i fondova Europske unije prihodi su Centri i uplaćuju se u državni proračun.

(8) Na pravni status zaposlenika Centra primjenjivat će se zakonski propisi kojima se uređuju plaće u javnim službama, kolektivni ugovor i opći propisi o radu.

(9) Centar vodi poslovne knjige i sastavlja financijska izviješća prema propisima kojima se uređuje način vođenja računovodstva proračunskih korisnika.“

**Članak 5.**

U članku 6. stavku 1. podstavak 9. mijenja se i glasi:

„ – izrada i vođenje Registra svih investicija iz članka 4. stavka 2. ovoga Zakona,“

Iza podstavka 14. dodaju se podstavci 15. do 23. koji glase:

„ – upravljanje projektima od zajedničkog interesa u funkciji nadležnog nacionalnog tijela za olakšavanje i koordinaciju postupaka odobravanja dozvola za projekte od zajedničkog interesa,

* koordiniranje i vođenje operativnih skupina za energetske projekte koji su uvršteni na listu strateških projekata Republike Hrvatske sukladno Zakonu o strateškim investicijskim projektima Republike Hrvatske,
* obavlja poslove koordinacije, promocije, izvještavanja o aktivnostima na području energetske učinkovitosti, davanja suglasnosti na planove energetske učinkovitosti jedinica lokalne i područne (regionalne) samouprave na nacionalnoj razini kao nacionalno koordinacijsko tijelo za energetsku učinkovitost sukladno odredbama zakona kojim se uređuje energetska učinkovitost,
* potiče i koordinira aktivnosti nadležnih tijela koja sudjeluju u provedbi politike energetske učinkovitosti,
* prikuplja i obrađuje podatke o provedbi politike provedenih mjera energetske učinkovitosti, postignutim uštedama energije te prati rezultate provedbe planova i mjera nacionalne politike energetske učinkovitosti,
* izrađuje Nacionalni akcijski plan i izviješće o provedbi Nacionalnog akcijskog plana, u suradnji s Ministarstvom,
* vodi sustav za praćenje, mjerenje i verifikaciju ušteda energije i provodi postupak verifikacije ušteda energije,
* pokreće, provodi i sudjeluje u provedbi projekata iz područja energetske učinkovitosti,
* obavlja ostale poslove vezane uz provođenje politike energetske učinkovitosti sukladno posebnim propisima.“

Stavak 4. briše se.

Dosadašnji stavak 5. koji postaje stavak 4. mijenja se i glasi:

„ (4) Centar obavlja djelatnost iz stavka 1. podstavka 10. ovoga članka u ime i za račun državnih tijela Republike Hrvatske i drugih javnih tijela u smislu propisa kojima se uređuje područje javno-privatnog partnerstva, odnosno jedinice lokalne i područne (regionalne) samouprave, pravne osobe i drugih subjekata koji mogu biti nositelji projekta javno-privatnog partnerstva.“

Dosadašnji stavak 6. postaje stavak 5.

**Članak 6.**

Iza članka 6. dodaje se članak 6a. koji glasi:

„ U obavljanju djelatnosti iz članka 6. stavka 1. podstavka 15. ovoga Zakona Centar:

* donosi sveobuhvatne odluke za sve projekte od zajedničkog interesa  koje se sastoje od pojedinačnih odluka ili odluka izdanih od više zainteresiranih tijela,
* koordinira tijela nadležna za donošenje pojedinačnih odluka iz njihove nadležnosti,
* obavještava  nadležna ministarstva o stanju, odnosno statusu pojedinih projekata od zajedničkog interesa,
* izvještava Europsku komisiju o provedbi stanja projekata od zajedničkog interesa.”

**Članak 7.**

U članku 7. stavku 1. riječ „tri“ zamjenjuje se riječju: „dva“.

**Članak 8.**

Članak 11. briše se.

**Članak 9.**

Ovaj Zakon stupa na snagu osmog dana od dana objave u „Narodnim novinama“, a odredbe članka 4. i članka 11. ovoga Zakona primjenjuje se od 1. srpnja 2014. godine.

**OBRAZLOŽENJE**

**Članak 1.** Ovim člankom se određuje da se ovaj Zakon usklađuje s pravnom stečevinom Europske unije na način da se sukladno Uredbi (EU) br. 347/2013 utvrđuje nadležno nacionalno tijelo za olakšavanje i koordiniranje postupka izdavanja dozvola za projekte od zajedničkog interesa.

**Članak 2.** Ovim člankom se određuje da su djelatnosti Centra za praćenje poslovanja energetskog sektora i investicija poslovi od interesa za Republiku Hrvatsku.

**Članak 3.** Ovim člankom se detaljnije uređuje i proširuje pojam investicija u smislu ovoga Zakona i na investicije vrijednosti manje od deset milijuna kuna ukoliko zadovoljavaju jedan od navedenih kriterija iz Zakona.

**Članak 4.** Ovim člankom se određuje da se sredstva za obavljanje poslova iz djelokruga Centra osiguravaju u državnom proračunu Republike Hrvatske te sve u vezi s poslovanjem i pravnim statusom zaposlenika Centra s obzirom na proračunski status Centra.

**Članak 5.** Ovim člankom se dodatno određuju djelatnosti Centra i to upravljanje projektima od zajedničkog interesa u funkciji nadležnog nacionalnog tijela za olakšavanje i koordinaciju postupaka odobravanja dozvola za projekte od zajedničkog interesa te obavljanje poslova koordinacije, promocije, izvještavanja o aktivnostima na području energetske učinkovitosti, davanja suglasnosti na planove energetske učinkovitosti jedinica lokalne i područne (regionalne) samouprave na nacionalnoj razini kao nacionalno koordinacijsko tijelo za energetsku učinkovitost sukladno odredbama zakona kojim se uređuje energetska učinkovitost.

**Članak 6.** Ovim člankom se određuje da u obavljanju svojih djelatnosti Centar donosi sveobuhvatne odluke za sve projekte od zajedničkog interesa  koje se sastoje od pojedinačnih odluka ili odluka izdanih od više zainteresiranih tijela, koordinira tijela nadležna za donošenje pojedinačnih odluka iz njihove nadležnosti, obavještava  nadležna ministarstva o stanju, odnosno statusu pojedinih projekata od zajedničkog interesa te izvještava Europsku komisiju o provedbi stanja projekata od zajedničkog interesa.

**Članak 7.** Ovim člankom se određuje da Centar ima Upravni odbor koji čine predsjednik i dva člana, za razliku od važećeg Zakona kojim se određivalo da Upravni odbor čine predsjednik i tri člana, a s ciljem smanjenja administracije i postizanja ušteda.

**Članak 8.** Ovim člankom se briše odredba važećeg Zakona o Centru za praćenje poslovanje energetskog sektora i investicija kojom se određivao način financiranja Centra.

**Članak 9.** Ovim člankom se određuje stupanje na snagu ovoga Zakona.

**TEKST ODREDBI ZAKONA O CENTRU ZA PRAĆENJE POSLOVANJA ENERGETSKOG SEKTORA I INVESTICIJA KOJE SE MJENJAJU ODNOSNO DOPUNJUJU**

Poslovi od interesa za Republiku Hrvatsku

Članak 3.

Praćenje poslovanja energetskog sektora i investicija iz članka 4. ovoga Zakona poslovi su od interesa za Republiku Hrvatsku.

Značenje pojedinih pojmova

Članak 4.

(1) U smislu ovoga Zakon, pojam energetski sektor ima značenje trgovačkih društava u kojima je Republika Hrvatska imatelj dionica i udjela i koja obavljaju sljedeće djelatnosti:

– istraživanje i eksploataciju nafte i plina, proizvodnju naftnih derivata te trgovinu naftnim derivatima i prirodnim plinom,

– transport nafte naftovodima, transport naftnih derivata produktovodima i drugim oblicima transporta, skladištenje nafte i naftnih derivata,

– transport i skladištenje plina, LNG terminali,

– proizvodnju, prijenos, distribuciju i opskrbu električne energije, vođenje elektroenergetskog sustava, organiziranje tržišta električnom energijom,

– proizvodnju i distribuciju topline,

– obnovljivi izvori energije.

(2) U smislu ovoga Zakona, pojam investicije ima značenje investicijskih projekata koje provode Republika Hrvatska i pravne osobe u kojima je Republika Hrvatska imatelj dionica ili udjela, ukoliko vrijednost investicije prelazi iznos od deset milijuna kuna.

(3) U smislu ovoga Zakona, investicijama se smatraju i projekti javno-privatnog partnerstva u smislu propisa kojim se uređuje područje javno-privatnog partnerstva bez obzira na vrijednost investicije.

(4) Iznimno od stavka 3. ovoga članka, investicijama u smislu ovoga Zakona ne smatraju se investicijski projekti javno-privatnog partnerstva u području infrastrukture.

Pravni položaj Centra

Članak 5.

(1) Ovim se Zakonom osniva Centar za praćenje poslovanja energetskog sektora i investicija (u daljnjem tekstu: Centar).

(2) Centar je pravna osoba s javnim ovlastima koja obavlja poslove u okviru djelatnosti propisane ovim Zakonom.

(3) Sjedište Centra je u Zagrebu.

(4) Ustrojstvo, način odlučivanja i rada Centra te druga pitanja značajna za obavljanje djelatnosti Centra koja nisu uređena ovim Zakonom uređuju se Statutom Centra.

(5) Na pravni status radnika Centra primjenjuju se opći propisi o radu.

Djelatnost Centra

Članak 6.

(1) Djelatnost Centra čine sljedeći poslovi:

– analiza poslovanja i planova razvoja trgovačkih društava,

– izrada prijedloga strategije investicija u energetskom sektoru, kao sastavnog dijela cjelovite strategije upravljanja državnom imovinom,

– stručna potpora izrade prijedloga programa investicija na temelju višegodišnjih i godišnjih programa u energetskom sektoru,

– stručna potpora i sudjelovanje u izradi prijedloga programa investicija,

– stručna potpora i sudjelovanje u pripremi natječaja i odabiru strateškog partnera,

– stručna potpora u pripremi i ugovaranju investicija u energetskom sektoru,

– pružanje stručne pomoći u realizaciji strateških projekata za financiranje i pronalaženje strateških partnera za financiranje,

– izrada pravila praćenja investicija za trgovačka društva iz članka 4. ovoga Zakona,

– izrada i vođenje Registra svih investicija u smislu članka 4. stavka 2. i 3.,

– priprema prijedloga projekta javno-privatnog partnerstva, predlaganje projekta javno-privatnog partnerstva, provedba postupka odabira privatnog partnera, sklapanje ugovora o javno-privatnom partnerstvu i/ili provedba projekata javno-privatnog partnerstva,

– praćenje i koordinacija investicijskih projekata vezanih za obnovljive izvore energije,

– uspostavljanje i razvijanje suradnje s nadležnim tijelima državne uprave, tijelima jedinica lokalne i područne (regionalne) samouprave i pravnim osobama s javnim ovlastima i drugim pravnim osobama,

– uspostavljanje i razvijanje suradnje s međunarodnim institucijama iz područja poticanja i razvoja investicija, a osobito investicija u energetskom sektoru,

– praćenje i analiza provedbe smjernica i pravila planiranja, odobravanja i praćenja investicija u energetskom sektoru te predlaganje ministru nadležnom za gospodarstvo poduzimanje mjera za otklanjanje uočenih nedostataka.

(2) Pored poslova iz stavka 1. ovoga članka, Centar obavlja i druge poslove po nalogu Vlade Republike Hrvatske u okviru djelatnosti Centra propisane ovim Zakonom.

(3) Poslove ustrojavanja i vođenja Registra investicija i donošenja pravila praćenja investicija Centar obavlja kao javne ovlasti.

(4) Centar obavlja i djelatnosti određene propisom kojim se uređuje učinkovito korištenje energije u neposrednoj potrošnji.

(5) Centar obavlja djelatnosti iz stavka 1. podstavka 10. ovoga članka u ime i za račun državnih tijela Republike Hrvatske. Ostala javna tijela u smislu propisa kojim se uređuje područje javno-privatnog partnerstva, odnosno jedinice lokalne i područne (regionalne) samouprave, pravne osobe i ostali subjekti koji mogu biti nositelji projekta javno-privatnog partnerstva mogu ovlastiti Centar da u njihovo ime i račun obavlja jednu ili više djelatnosti iz stavka 1. podstavka 10. ovoga članka.

(6) Trgovačka društva iz članka 4. Zakona će u skladu sa svojim potrebama posebnim ugovorom s Centrom utvrditi međusobna prava i obveze te način izvršavanja poslova iz ovoga članka.

Upravni Odbor

Članak 7.

(1) Centar ima Upravni odbor koji čine predsjednik i tri člana.

(2) Predsjednik Upravnog odbora zastupa Centar i rukovodi njegovim radom. Djelokrug rada članova Upravnog odbora propisat će se Statutom Centra.

(3) Odluke iz djelokruga Centra Upravni odbor donosi većinom glasova svih članova. Ako za donošenje odluke nije postignuta većina glasova, odlučujući je glas predsjednika Upravnog odbora.

(4) Predsjednika i članove Upravnog odbora Centra imenuje i razrješava Vlada Republike Hrvatske, na prijedlog ministra nadležnog za gospodarstvo.

(5) Članovi Upravnog odbora Centra imenuju se za razdoblje od četiri godine i mogu biti ponovno imenovani.

Financiranje Centra

Članak 11.

(1) Sredstva za početak rada Centra osiguravaju se u državnom proračunu Republike Hrvatske na poziciji Ministarstva gospodarstva.

(2) Centar će se financirati iz:

– naknada za pripremu i vođenje investicija iz članka 4. ovoga Zakona na temelju sporazuma Centra i subjekata koji su nositelji investicija,

– drugih sredstava ostvarenih iz obavljanja svoje djelatnosti.

(3) Centar se može financirati i sredstvima kao što su donacije, krediti, sredstva međunarodne pomoći, sredstva iz instrumenata programa i fondova Europske unije i drugim sredstvima prema posebnom zakonu.